A Zöldek jelöltjei
A Zöldek Pártja is indul a parlamenti választáson. A tartósan élhetõ környezetért küzd. A párt mind a hét Csongrád megyei választókerületben indít önálló jelöltet. Tegnap mutatták be megyei jelöltjeiket.
Molnár Gyula az 1-es számú választókerület jelöltje, biológus, zenész; szegedi önkormányzati képviselõ. Az energiapolitika helyzetének rendezését szeretné elérni városi szinten, és mérsékelni kívánja a szegedi közlekedési káoszt. Kincses Ferenc , a 2-es választókörzet jelöltje. Szociális munkásként, roma s más civil szervezetek vezetõjeként, tagjaként sokat tenne a perifériára került emberekért. Kálló Gábor, a 3-as választókerület jelöltje biogazdálkodó-vállalkozó. El szeretné érni Szeged északnyugati határának erdõsítését.
Pasinszki József, a 4-es választókörzet jelöltje környezetvédelmi szakmérnök. A fogyatékosok ügyéért küzdene – mozgáskorlátozott felesége révén közvetlenül is érintett. Kurucz Márton az 5. választókerület jelöltje. Jól ismeri a Kurcával, a Szentesen mûködõ vállalatok szennyvizével kapcsolatos, és más környezetvédelmi problémákat. Dömötör Júlia a 6-os választókerület jelöltje. Hódmezõvásárhelyen él, kora gyermekkora óta a természetért, az állatokért dolgozik. Angyal Alpár, a 7. választókerület jelöltje Maroslelén él, agrár-környezetvédelemmel foglalkozik.